**Рахьдал мац1алъул тадбир**

1. Рахьдал мац1 к1одо гьабун т1обит1улеб байрамалъул сценарий.

Сцена къач1ан бук1ина тематикалда рекъон. Ц1адаса Х1амзатил, Расул Х1амзатовасул,Инхоса Г1алих1ажиевасул,Муса Мух1амадовасул,Фазу Г!алиевалъул,Г1абдулмажид Хачаловасул,Мух1амад Ах1мадовасул суратал. Мац1алъул х1акъалъулъ баянал.

Рамазанова Зайнаб

-Ассаламу г1алайкум, хириял ц1алдохъаби,муг1алимзаби ва т1аде рач1арал гьалбал.Баркула нужеда «Рахьдал мац1алъул къо». Щибаб соналда,21 февралалда т1олабго халкъалъ к1одо гьабула гьаб байрам. Кьейги киназего чорхое сахлъи,талих1,рохел ва халатаб г1умру. Ц1уне хириял ц1алдохъаби, нилъерго рахьдал мац1! Мац1 гьеч1они,гьеч1о миллат! Метер маг1арул мац1 хвезе батани,хваги дун жакъаго жаниб рак1 кьвагьун.

1. Нилъ ккола маг1арулал. Цойгидал халкъаз нилъеда абула аварал абун. Дагъистаналда ругел 30-г1анасел мац1азда гъорлъ маг1арул мац1 бицунел г1адамазул къадар бищунго ц1ик1к1араб буго. Гьезул г1ага-шагарго 800000 г1анасев чи вуго. Г1алимзабаз ч1езабун буго цо кидаялиго Дагъистаналда ругел г1емерисел халкъазул цого мац1 бук1ин. Заман анаг1ан гьеб бикь-бикьун, бат1и-бат1иял мац1азде сверун буго. Ц1уне,хириял ц1алдохъаби, нилъерго рахьдал мац1! Дунялалда т1ад бищун берцинаб мац1!

Маг1арулазулги Дагъистаналъулги талих1 буго Расул Х1амзатов,Фазу Г1алиева,Инхоса Г1алих1ажияв,Ц1адаса Х1амзат,Муса Мух1амадов г1адал хъвадарухъаби,шаг1ирзаби дунялалда т1ад рахъин.Гьел ккола унго-унго маг1арул мац1ги,ц1арги,ц1ваги ц1унарал раг1ул устарзаби.

-Мац1 лъач1ого,гьабич1ого гьаб дунял.

Раг1и бук1инч1ебани дунял гьадинаб бук1инароан.

Мац1 лъач1ого,кеч1 гьаби, лъим лъач1ого,г1урулъе лъугьин буго.

1. Щивасул жиндирго мац1ги жиндирго ц1ваги буго.Дир мац1-гьеб маг1арул мац1 буго. Гьеб дие бокьула.Бокьула гьит1инаб халкъалъул г1агараб мац1.Г1адамазе жидерго мац1 хирияб бугин абулеб жо ккола эбел-инсуе лъималги лъималазе эбел-эменги хириял ругин абураб г1адаб жо.

Мац1 чияс т1абиг1ат ц1унулеб г1адин ,ц1унизе ккола.

Лъаларо, Мух1амад,цогиязул иш,

Амма дица дирго рахъалъ абила

Метер маг1арул мац1 хвезе батани,

Хвайги дун жакъаго жаниб рак1 кьвагьун.

Ассаламу г1алайкум,  
Аваразул миллат мац1,  
Адаб кьоч1ое лъураб,  
Ахир рокьуе гьеч1еб:

Армяназул пашманлъи  
Арарат мег1ер буго  
Аваразул пашманлъи  
Авар мац1 лъач1ел лъимал.

Лъик1 щварал маг1арулал

Авар мац1алъул гъасде9

Лъик1 рач1арал ракь цоял

Бокьулеб гьаб сверуде

Кьурабазул г1адамал

Ях1 бугел маг1арулал

Намус ц1унарал халкъал

Къадру бугел аварал

Дие кинидахъ кеч1 ах1ана муг1руз

Маг1арул мац1алда маг1арул росулъ.

Босана дица гьеб дидаго цадахъ

Дунялалъул нухал рахунеб мехалъ.

Маг1арулазул калам, аваразул музыка.

Кирехун щвананиги, бокьулеб куц раг1изе.

Маг1арул мац1 лъалезе, гьеб мац1алъул пасих1лъи.

Маг1арухъ рижаразе гьеб мац1алъул гьуинлъи.

Мах1мудил пасих1лъи, гьесул х1асралъи,

Бидулъ къаламги ччун,гьарурал куч1дул,

Гьаб нилъер маг1арул мац1алъ киниги,

Киданиги дида рич1ч1изе гьеч1о.

Дир т1алъи, дир муг1рул,дида гьикъич1о,

Кив гьавизе дуе бокьилебилан;

Мац1 малъулеб мехалъ дида ц1ехеч1о,

Кинаб халкъалъул мац1 дуе кьелебан.

Ц1умаз бусен лъолеб кьурул сверабалъ

Кьуна дие г1умру дунял гьабизе.

Кьурдасан риччалел гьарчазул г1адаб,

Малъана авар мац1 куч1дул ах1изе.

Т1ок1аб жо к1варич1о, Ах1улгох1алда

Имам Шамил щиван ц1ехе цо нухалъ.

Цинги бокьанани, хвалчада гьикъе

Хъах1аб чалма ккурав чиясул хабар…

Гьаниб щибаб росулъ, росабийищ гьал-

Хасаб г1адат буго, хасаб мац1 буго.

Гъунибги,Хунзахъги,Г1андибги,Ч1охъги,

Г1аламат, жидерго бакъан-кеч1 буго.

Амма кив щваниги, намусги ях1ги,

Рух1алдаса цебе гьабулеб буго.

Гьалмагъасе г1оло маян рух1 кьезе

Маг1арул г1адамал х1адурал руго

Кинида эбелалъ дида малъараб

Лъим г1адин г1едераб дида бицунеб

Берцилъигун цадахъ цодагьаб хъач1аб

Ч1ух1н к1алъала дун маг1арул мац1алъ

Шамилица бодуй бугорухъ кьураб

Мах1мудида рокьул асарал хъвараб

Х1амзатил насих1ат Расулил угьи

Ц1алила авар мац1 г1адамаздаян

Нуж щалали лъазе

Лълали лъазе

Лъазе гьабе бабал

Эбел инсул мац1

Миллатго гьеч1еллъун

Хут1унгут1изе

Хвезе тоге бабал

Бищун лъик1аб мац1

**Ракьдал мац1**

Дир г1агараб рахьдал мац1.

Эбел-инсул авармац1.

Улбуца лъималазе

Ахх бачараб бодул мац1.

\*\*\*\*

Дие к1одоэбелалъ

Дуг1аби гьарураб мац1.

К1удадаца маргьаби

Къисаби рицараб мац1.

\*\*\*\*

Маг1арулал цолъизе

Церехун ах1улеб мац1.

Ях1гун намус ц1унеян

Насих1ат гьабулеб мац1.

\*\*\*

Гьудуллъи вацлъиялде

Цолъизе ах1улеб мац1.

Цоцазул адаб-х1урмат

Гьабизе малъулеб мац1.

\*\*\*

Т1оцебе эбелилан

Лъимералъ абулеб мац1.

Эбелалъ дир т1егьилан

Лъимаде бицунеб мац1.

\*\*\*\*

Мах1мудица Муиде

Шиг1раби угьараб мац1

Имамас Ах1улгох1да

Ях1 гъезе бицараб мац1.

\*\*\*\*

Умумузул заназда

Тарих ц1ар бик1араб мац1.

Ц1адухъ корохъ кепалъе

Кеч1 ах1араб авармац1.

\*\*\*\*

Аллагьасде гьардолеб

Дуг1а гьабулеб мехалъ.

Дуда ниж гурх1айилан

Х1елх1едун ах1улеб мац1.

Мурадбег Шамилов

Ц1умилухъ, Лъарат1а р.

**Малъе эбел ракьдал мац1**

Дир умумуз бицараб,  
Улбуцаги бицунеб,  
Урхъула духъ, авар мацI,  
Малъе, эбел, рахьдал мацI.  
ГъазимухIамад, ХIамзат,  
Х1икматав имам Шамил  
Аваралъ кIалъалаан, -  
Малъе, эбел, рахьдал мацI.  
МахIмуд, ЦIадаса ХIамзат -  
Ц1ар арал назмучаг1и,  
Нилъер мацIалъ цIализе, -  
Малъе, эбел, рахьдал мацI.  
Дида тарихги лъазе,  
Дагъистанги бокьизе,  
Кьолбол васлъун вукIине, -  
Малъе, эбел, рахьдал мацI.  
МухIамад ГIумаров.

1. Сценка «Васасда ц1ар лъей»

Авар мац1 бицунеб меседил кини

Кинацаго гьорой рехулеб буго

Гьеб мац1алъ кинидухъ ах1улел куч1дул

Дах1абабадагицин к1очон тун руго

Гъалбац1алъ нахъе ц1око тола

Г1адамас нахъе ц1ар тола

Лъимаде ц1арги ах1изе, кинидахъ кеч1ги ах1изе

Церерахъулел руго ц1алдохъаби.

Къабулгьаре!

Гъарун щвараб бакъул нур

Ц1алун щвараб ц1адал щуб

Гьоц1о к1ут1ун ц1ар лъураб

Ц1ибил к1ут1ун бер кьураб

Гьединал берцинал раг1абазда

Нек1о г1адамаз жидерго лъимал реедулел рук1ана

Нек1сиял г1адатазул нилъеца жакъа бихьизе буго

«Васасда ц1ар лъей»

Пат1имат, гьаб буго дуе сайгъат бах1арчи гьавуралъухъ

-Баркала!

-Йорч1ами, Г1айшат к1одо васасул вас имам бугев ватайги!

-Амин!

-Эбел-инсуца хьихьайги!

-Амин!

-Халкъалъе пайда бугев вахъайги!

-Амин!

Аллагьас нужги к1одо гьарейги

Нижехъе рач1аралъухъ

Сахлъи кьейги!

Рохун тайги!

Амин,амин,амин!

Вай нилъур Х1усендибирги кват1улев вуго

Гьа гьале вач1унев вуго нилъер Х1усендибир васасда ц1ар лъезе

-Ассаламу г1алайкум!

-Ваг1алейкум ассалам!

-Васги имам бугав ватайги!

-Амин!

-Дуе сахлъи кьейги

Щиб ц1ар лъезе бугеб, нилъер бах1арчиясе

Васасда лъезе буго рагъда ч1вараб к1ададал ц1ар Г1али

Ваче гьанив вас

Аллагьу акбар! Аллагьу акбар!

Гьа Г1али, ва Г1али, я Г1али

К1анц1ун чоде вахарав

Ч1ух1ун ярагъ борчарав

Бехе унеб хехаб г1ор

Жаниб к1анц1ун бачараб

Харилъ бугеб аздагьо

К1их1и къот1ун бегъараб

Лъабнухида халабахъ

Тушбабигун вагъарав

Гьанже дун ине ккола

Кват1улев вуго

Баркала Х1усендибир

Сахлъи кьейги!

Нух бит1айги!

Гьанже ясал рач1а кваназе

Дица куракул каш гьабун буго

Яч1а, Пат1имат дица бихьизабила вас кинида лъолев куц

Лаилагьа илаллагь, Лаилагьа илаллагь!

Берал берцин цидул т1инч1

Цаби г1исин г1анк1ил т1инч1

Г1ундул къокъал бац1ил т1инч1

Нилъер г1умру биулеб

Лаилагьа илаллагь, Лаилагьа илаллагь!

Гьанже кьижана васги

Нижги рахъинахъа Г1айшат к1одо

1. **«Малъе эбел ракьдал мац1в»**

Кеч1 ах1изе буго 6кл. ясаз

1. Кьурдизе рахъила 4кл. ясал